PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FV/3/1/032	Bratislava 23. mája 2007	

	Protimonopolný úrad Slovenskej republiky, odbor koncentrácií v správnom konaní č. SK 0017/OK/2007 začatom dňa 12.03.2007 na základe oznámenia koncentrácie podnikateľom Firma Chemiczna Dwory S.A. so sídlom ul. Chemików 1, 36-600 Oświęncim, Poľsko prostredníctvom JUDr. Zuzany Turayovej, advokátky so sídlom Hviezdoslavovo námestie 13, 811 02 Bratislava, vo veci koncentrácie podnikateľov Firma Chemiczna Dwory S.A. so sídlom ul. Chemików 1, 36-600 Oświęncim, Poľsko a Kaučuk, a.s. so sídlom O. Wichterleho 810, 278 52 Kralupy nad Vltavou, Česká republika, IČ: 250 53 272

rozhodol

na základe § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou spočívajúcou v získaní priamej kontroly podnikateľom Firma Chemiczna Dwory S.A. so sídlom ul. Chemików 1, 36-600 Oświęncim, Poľsko nad podnikom podnikateľa Kaučuk, a.s. so sídlom O. Wichterleho 810, 278 52 Kralupy nad Vltavou, Česká republika, IČ: 250 53 272, na základe Zmluvy o kúpe akcií uzatvorenej dňa 30.01.2007 medzi podnikateľom UNIPETROL, a.s. so sídlom Klimentská 10, 110 05 Praha 1, Česká republika, IČ: 616 72 190 ako predávajúcim a podnikateľom Firma Chemiczna Dwory S.A. so sídlom ul. Chemików 1, 36-600 Oświęncim, Poľsko ako kupujúcim.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 12.03.2007 faxom zaevidovaným úradom pod č. 870/2007, ktorý bol doplnený dňa 13.03.2007 listom doručené oznámenie koncentrácie podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou Firma Chemiczna Dwory S.A. so sídlom ul. Chemików 1, 36-600 Oświęncim, Poľsko (ďalej len „Firma Chemiczna Dwory“) prostredníctvom JUDr. Zuzany Turayovej, advokátky so sídlom Hviezdoslavovo námestie 13, 811 02 Bratislava (ďalej len „právna zástupkyňa“), ktorá spočíva v získaní priamej kontroly spoločnosti Firma Chemiczna Dwory nad podnikom spoločnosti Kaučuk, a.s. so sídlom O. Wichterleho 810, 278 52 Kralupy nad Vltavou, Česká republika, IČ: 250 53 272 (ďalej len „Kaučuk“) a jej 100%-nou dcérskou spoločnosťou  K-PROTOS, a.s. so sídlom v Areáli Kaučuku 880, 278 52 Kralupy nad Vltavou, Česká republika, IČ: 256 17 214 (ďalej len „K-Protos“), na základe Zmluvy o kúpe akcií uzatvorenej dňa 30.01.2007 medzi spoločnosťou UNIPETROL, a.s. so sídlom Klimentská 10, 110 05 Praha 1, Česká republika, IČ: 616 72 190 (ďalej len „Unipetrol“) ako predávajúcim a spoločnosťou Chemiczna Dwory ako kupujúcim (ďalej len „Zmluva“).
	Dňa 12.03.2007 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov  začalo správne konanie vedené pod č. SK 0017/OK/2007 vo veci vyššie uvedenej koncentrácie, o čom úrad spoločnosť Firma Chemiczna Dwory prostredníctvom právnej zástupkyne informoval listom č. 0920/PMÚ SR/2007 zo dňa 14.03.2007.
	Vyššie uvedeným listom úrad vyzval spoločnosť Firma Chemiczna Dwory, aby predmetné oznámenie koncentrácie doplnila, nakoľko neobsahovalo všetky náležitosti podľa § 10 ods. 12 zákona a vyhlášky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“).
	Spoločnosť Firma Chemiczna Dwory prostredníctvom právnej zástupkyne doplnila predmetné oznámenie koncentrácie listami zaevidovanými úradom pod       č. 1159/2007 zo dňa 27.03.2007 a č. 1409/2007 zo dňa 10.04.2007. Listom              č. 1409/2007 požiadala spoločnosť Firma Chemiczna Dwory podľa § 10 ods. 13 zákona o zúženie rozsahu overeného prekladu určitých článkov Zmluvy, nakoľko nie sú rozhodné pre posúdenie koncentrácie. Úrad tejto žiadosti vyhovel.
	Nakoľko sa doručením podkladov a informácií spoločnosťou Firma Chemiczna Dwory listom č. 1409/2007 zo dňa 10.04.2007 predmetné oznámenie koncentrácie stalo úplné podľa § 10 ods. 12 zákona a vyhlášky, dňa 11.04.2007 začala podľa § 11 zákona plynúť lehota 60 pracovných dní na vydanie rozhodnutia vo veci koncentrácie podnikateľov Firma Chemiczna Dwory a Kaučuk.
	Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 28.03.2007.
	
Z podkladov a informácií, ktoré boli úradu predložené v predmetnom správnom konaní vyplývajú nasledujúce skutočnosti:

Forma koncentrácie
	Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných  podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
	Dňa 30.01.2007 bola uzatvorená Zmluva, na základe ktorej spoločnosť Firma Chemiczna Dwory získa od spoločnosti Unipetrol 100%-ný podiel akcií spoločnosti Kaučuk a taktiež aj jej dcérsku spoločnosť K-Protos. Vzhľadom na znenie platných stanov spoločnosti Kaučuk a v nadväznosti na podiel na základnom imaní, ktorý spoločnosť Firma Chemiczna Dwory získa od spoločnosti Unipetrol, úrad zistil, že spoločnosť Firma Chemiczna Dwory na základe predmetnej Zmluvy získa možnosť vykonávať rozhodujúci vplyv na zloženie, hlasovanie a rozhodovanie orgánov spoločnosti Kaučuk, a tým získa možnosť vykonávať rozhodujúci vplyv na činnosť spoločnosti Kaučuk.
	Po uskutočnení predmetnej koncentrácie bude spoločnosť Firma Chemiczna Dwory vlastniť 100% akcií spoločnosti Kaučuk, t.j. získa nad ňou priamu kontrolu a nepriamu kontrolu nad jej dcérskou spoločnosťou K-Protos.
	Vzhľadom na vyššie uvedené úrad zistil, že na základe Zmluvy vznikla koncentrácia podnikateľov Firma Chemiczna Dwory a Kaučuk podľa § 9 ods. 1 písm. b) v spojení s § 9 ods. 4 písm. b) zákona. 

Účastníci konania a koncentrácie
	Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Firma Chemiczna Dwory. 
Účastníkmi posudzovanej koncentrácie sú spoločnosti Firma Chemiczna Dwory, ako spoločnosť, ktorá získava kontrolu nad spoločnosťou Kaučuk, ako aj spoločnosť Kaučuk, nad ktorou je kontrola získavaná.

	Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníku), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

	Spoločnosť Firma Chemiczna Dwory je akciovou spoločnosťou, ktorej akcie sú obchodované na varšavskej burze cenných papierov. Predmetnom činnosti spoločnosti Firma Chemiczna Dwory podľa výpisu z obchodného registra je výroba plastov v primárnych formách; výroba syntetického kaučuku v primárnych formách; výroba iných základných anorganických chemikálií; výroba iných základných organických chemikálií; výroba iných chemických produktov, ktoré nie sú zaradené inde; veľkoobchod s chemickými produktmi; výroba a rozvod elektriny; dodávka pary a teplej vody; zber, čistenie a rozvod vody; veľkoobchodná činnosť s odpadom a navulkanizovaným odpadom; manipulácia s nákladmi a uskladňovanie nákladov; telekomunikačné služby; telekomunikačné služby a prenos dát; iné telekomunikačné služby; spracovanie údajov; práca s databázami; iné činnosti súvisiace s informačnými technológiami; výskum a experimentálny vývoj v oblasti technických vied; technické testovanie a analýza; kúpa a predaj vlastných nehnuteľností; prenájom vlastného majetku; odvoz odpadu a odovzdávanie odpadovej vody, asanačná a podobná činnosť a vydávanie časopisov a periodickej tlače.
	Spoločnosť Firma Chemiczna Dwory pôsobí v chemickom priemysle, vyrába predovšetkým polospracované výrobky určené na ďalšie spracovanie, ktoré nie sú určené pre konečných spotrebiteľov. Jej činnosť sa sústreďuje na tri hlavné produkty: a) syntetický kaučuk; b) styrénové plasty a c) vinylové kopolymérové disperzie.

	Vlastníkom strategického balíka akcií spoločnosti Firma Chemiczna Dwory je           p. Michał Sołowow a zbytok akcií je vo vlastníctve malých akcionárov. Spoločnosť Chemiczna Dwory patrí do skupiny pána Sołowowa. Spoločnosť pôsobí predovšetkým v strednej a východnej Európe prostredníctvom svojich dcérskych spoločností. Spoločnosť Firma Chemiczna Dwory nemá na území Slovenskej republiky založené žiadne dcérske spoločnosti a žiadna z jej dcérskych spoločností nepôsobí na slovenskom trhu. 
	Spoločnosť Firma Chemiczna Dwory pôsobí na území Slovenskej republiky len prostredníctvom dovozov.

	Z vyššie uvedeného vyplýva, že spoločnosť Chemiczna Dwory je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.

	Spoločnosť Kaučuk je akciovou spoločnosťou, ktorá bola do obchodného registra, ktorý je vedený Mestským súdom v Prahe zapísaná dňa 27.05.1996 v oddieli B, vložka 4035. Predmetom podnikania spoločnosti Kaučuk je podľa výpisu z obchodného registra okrem iného výroba a dovoz chemických látok klasifikovaných ako výbušné, oxidujúce, extrémne horľavé, vysoko horľavé, horľavé, vysoko toxické, toxické, karcinogénne, mutagénne, toxické pre reprodukciu, nebezpečné pre životné prostredie, zdraviu škodlivé, žieravé, dráždivé, senzibilizujúce a predaj chemických látok a chemických prípravkov klasifikovaných ako vysoko toxické a toxické; podnikanie v oblasti spracovania nebezpečného odpadu; výroba chemických látok a chemických prípravkov; inžinierska činnosť v investičnej výstavbe; výroba stavebných hmôt a stavebných výrobkov; činnosť technických poradcov v oblasti chemického priemyslu a zvárania a iné.
	Spoločnosť Kaučuk pôsobí v chemickom priemysle, činnosť spoločnosti sa sústreďuje na výrobu a predaj styrénových materiálov a syntetického kaučuku. Okrem toho spoločnosť vyrába petrochemické suroviny: styrén, etylbenzén, butadién, rafinát 1 a vyrába tiež elektrickú a tepelnú energiu. 
	Spoločnosť Kaučuk patrí do skupiny PKN Orlen a je kontrolovaná spoločnosťou Unipetrol. Spoločnosť Kaučuk vlastní jednu dcérsku spoločnosť         K-Protos, ktorá je súčasťou transakcie. Spoločnosť Kaučuk pôsobí na území Slovenskej republiky len prostredníctvom dovozov.
Z vyššie uvedeného vyplýva, že spoločnosť Kaučuk je právnickou osobou, ktorej činnosti a konania súvisia s hospodárskou súťažou, a teda je podnikateľom podľa § 3 ods. 2 zákona.	 

Koncentrácia podliehajúca kontrole úradu
	Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej  1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej  1 200 000 000 Sk za uzavreté účtovné obdobie predchádzajúce vzniku koncentrácie.
	Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo 
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

	Vzhľadom na to, že koncentrácia vznikla na základe Zmluvy, ktorá bola uzatvorená dňa 30.01.2007, podľa § 10 ods. 1 zákona sa do úvahy berie obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2006, ale nakoľko údaje o obratoch dosiahnutých v roku 2006 nemajú účastníci koncentrácie zatiaľ k dispozícii, úrad vychádzal z obratov dosiahnutých v roku 2005.

	Na základe predložených podkladov úrad zistil, že predmetná koncentrácia podlieha kontrole úradu podľa § 10 ods. 1 písm. b) zákona. Úrad údaje o dosiahnutých obratov účastníkov koncentrácie, t.j. podnikateľov Firma Chemiczna Dwory a Kaučuk neuvádza, nakoľko boli označené za predmet obchodného tajomstva. Predmetné údaje sú obsahom spisového materiálu.
 
Podľa § 10 ods. 9 zákona koncentrácia, ktorá podlieha kontrole úradu podľa ods. 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá z týchto skutočností. 
	Právnym titulom predmetnej koncentrácie je Zmluva zo dňa 30.01.2007. Vzhľadom na to, že podnikateľ Firma Chemiczna Dwory oznámil predmetnú koncentráciu prostredníctvom právnej zástupkyne úradu dňa 12.03.2007 úrad konštatuje, že podnikateľ Firma Chemiczna Dwory neporušil vyššie uvedenú povinnosť. 

Relevantné trhy a dopad na hospodársku súťaž

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 

Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
	Ako už bolo uvedené vyššie, podnikatelia Firma Chemiczna Dwory a Kaučuk pôsobia v chemickom priemysle. Podnikateľ Firma Chemiczna Dwory vyrába predovšetkým polospracované výrobky určené na ďalšie spracovanie, ktoré nie sú určené pre konečných spracovateľov. Podnikateľ Kaučuk sa sústreďuje na výrobu a predaj styrénových materiálov a syntetického kaučuku. 

	Aktivity účastníkov koncentrácie sa na území Slovenskej republiky prekrývajú na nasledujúcich tovarových relevantných trhoch:
-	trh výroby emulzného styrén-butadiénového kaučuku (ďalej len „E-SBR“)
-	trh výroby expandovateľného polystyrénu (ďalej len „EPS“)
-	trh výroby polystyrénu na všeobecné použitie (ďalej len „GPPS“) a húževnatého polystyrénu (ďalej len „HIPS“) (ďalej spoločne len „PS“)

E-SBR
	Hlavnými zložkami E-SBR sú butadién, styrén, emulzifikátory, antioxidanty, plasticizéry, katalyzátory a kokatalyzátory. E-SBR sa vyrába cestou kontinuálnej emulznej polymerizácie pri nízkej teplote. 
	E-SBR sa používa v gumárenskom a automobilovom priemysle, a to najmä na výrobu pneumatík. Používa sa tiež pri výrobe rôznych technických výrobkov ako sú lepidlá, dopravníkové pásy, elektroizolačné materiály, tvrdená guma, rôzne predmety z farebnej gumy na použitie v automobilovom a elektrotechnickom priemysle a v obuvníckom priemysle.
	E-SBR vyrábajú obaja účastníci koncentrácie, podnikateľ Firma Chemiczna Dwory pod ochrannou známkou KER® a podnikateľ Kaučuk pod ochrannou známkou Kralex®.
	Účastník správneho konania podnikateľ Firma Chemiczna Dwory označil za priestorový relevantný trh pre E-SBR územie celej Európy (vrátane Ruska). Úrad sa s takto vymedzeným priestorovým relevantným trhom stotožnil, nakoľko ako uviedol podnikateľ Firma Chemiczna Dwory, objem celosvetovo obchodovateľného E-SBR sa v posledných rokoch zvýšil, pričom najviac sa dovážalo z USA a Ázie. Zároveň sa zvyšuje objem vývozu z Európy do Číny a USA.

EPS
	EPS sa vyrába zo styrénu (90-95%) a nadúvadla (5-10%). Ako nadúvadlá sa používajú pentány. Pri samotnom procese sa používajú pomocné látky, stabilizátory suspenzie, iniciátory, atď. EPS sa získava cestou pretržitej suspenznej polymerizácie.
	EPS sa používa v stavebnom, nábytkárskom, automobilovom a obalovom priemysle. Okrem toho sa používa aj na výrobu expandovaných penových polystyrénov (penový polystyrén), čo je najvýznamnejší tepelnoizolačný materiál pre stavebný priemysel.
	Podnikateľ Firma Chemiczna Dwory vyrába EPS pod ochrannou známkou Owipian® a podnikateľ Kaučuk pod ochrannou známkou Koplen®.
	Podnikateľ Firma Chemiczna Dwory vymedzil pre trh výroby EPS priestorový relevantný trh územím EHP (vrátane Švajčiarska), nakoľko trh EPS nie je v Rusku a v krajinách bývalého Sovietskeho zväzu veľmi rozvinutý a z hľadiska dopytu aj ponuky je jeho vplyv na Európu zanedbateľný. Úrad s takto vymedzeným priestorovým relevantným trhom súhlasí.

 GPPS a HIPS
	GPPS a aj HIPS sa vyrába zo styrénu, polybutadiénového kaučuku, minerálnych olejov a ďalších aditív. GPPS je termoplastická umelá hmota, ktorá sa vyrába zo styrénu cestou polymerizácie. 
	Obidva výrobky sa používajú v stavebnom a nábytkárskom priemysle ako aj pri výrobe obalov. Ďalej sa používa na výrobu obalových materiálov, domácich spotrebičov, krytov, nádob, rádioprímačov, kaziet a celého radu iných predmetov každodennej potreby.
	Podnikateľ Firma Chemiczna Dwory vyrába GPPS a HIPS pod ochrannou známkou Owispol® a podnikateľ Kaučuk pod ochrannou známkou Krasten®.
	GPPS a HIPS sa zvyčajne vyrábajú v tých istých závodoch, pretože ich výrobné procesy sú veľmi podobné. Obidva produkty sa predávajú za podobnú cenu. 
	Podľa podnikateľa Firma Chemiczna Dwory tvoria výrobky GPPS a HIPS jeden relevantný tovarový trh a úrad sa s týmto tvrdením účastníka predmetného správneho konania stotožňuje.
	Priestorový relevantný trh bol pre obidva výrobky vymedzený územím EHP (vrátane Švajčiarska).

	Podnikateľ Firma Chemiczna Dwory pôsobí okrem vyššie uvedeného aj na trhu výroby kaučuku s vysokým obsahom styrénu (ďalej len „HSR“), ktorý je trhom odbytu voči trhu styrénu, ktorý vyrába podnikateľ Kaučuk. Tento trh okrem toho súvisí aj s trhom etylbenzénu, nakoľko etylbenzén je hlavnou zložkou pri výrobe styrénu.
 	Podnikateľ Kaučuk okrem iného vyrába aj etylbenzén a styrén. Z oznámenia koncentrácie vyplýva, že medzi trhom výroby etylbenzénu, ktorý vyrába podnikateľ Kaučuk a trhmi odbytu HSR, E-SBR, EPS a PS podnikateľa Firma Chemiczna Dwory existuje súvis. Etylbenzén sa používa najmä pri výrobe styrénu, ktorý sa potom mení na styrénové plasty a na syntetický kaučuk.
	Trh výroby styrénu, ktorý vyrába podnikateľ Kaučuk je vo vzťahu k trhu výroby HSR, E-SBR, EPS, a PS podnikateľa Firma Chemiczna Dwory vertikálnym trhom dodávok.

	Na základe vyššie uvedeného úrad dospel k záveru, že podnikateľ Kaučuk okrem už vyššie uvedených tovarových relevantných trhoch pôsobí aj na:
-	trhu výroby etylbenzénu a
-	trhu výroby styrénu a

podnikateľ Firma Chemiczna Dwory pôsobí aj na trhu výroby kaučuku s vysokým obsahom styrénu (HSR). 

Etylbezén
	Etylbenzén sa vyrába z etylénu a benzénu, čo sú základné látky, ktoré sa vyrábajú najmä pyrolýzou olefínov. Etylbenzén sa získava alkyláciou benzénu etylénom v tekutom skupenstve s použitím zeolitového katalyzátora. Ako už bolo uvedené vyššie, tak etylbenzén sa používa najmä pri výrobe styrénu. 
	Trh výroby trhu výroby etylbenzénu je priestorovo vymedzený územím celej Európy (vrátane Ruska). 

Styrén
	Styrén sa vyrába z etylbenzénu a najčastejšie sa vyrába katalytickou dehydrogenizáciou etylbenzénu.  Styrén je medzi produkt a ako taký nemá žiadne konečné využitie. Používa sa ako základný materiál na výrobu styrénových plastov (GPPS, HIPS, EPS, ale aj E-SBR). Okrem toho je komonomérom pri výrobe iných plastov a syntetických kaučukov. Styrén sa ďalej používa v chemickom priemysle, ako aj v sektore výroby lakov, farieb, náterov a lepidiel.
	Priestorový relevantný trh je pre trh výroby styrénu vymedzený územím celej Európy (vrátane Ruska).

HSR	
	Hlavnými zložkami pri výrobe HSR sú styrén, butadién, emulgátory, antioxidanty, katalyzátory a kokatalizátory. HSR sa používa najmä v obuvníckom priemysle. Okrem toho sa používa aj v gumárenskom a automobilovom priemysle ako aditívum pri výrobe pneumatík a technických výrobkov, ako aj pri výrobe podlahových krytín, káblov, hračiek a predmetov z tvrdej gumy. 
	Vysoký obsah styrénu v kaučuku sa dosahuje cestou kontinuálnej polymerizácie emulzie. 
	Podnikateľ Firma Chemiczna Dwory vyrába HSR pod ochrannou známkou KER®.
	Priestorovým relevantným trhom pre trh výroby HSR je územie celej Európy (vrátane Ruska). 

	Ako vyplýva z vyššie uvedeného, aktivity účastníkov sa prekrývajú na trhu výroby E-SBR, EPS a PS. Súčasne však predmetnou koncentráciou dôjde k ovplyvneniu relevantných trhov výroby etylbenzénu a styrénu, pre ktoré je trh výroby HSR, E-SBR, EPS PS trhom odberov , na ktorom pôsobí podnikateľ Firma Chemiczna Dwory. Podnikateľ Kaučuk je teda v pozícii dodávateľa a podnikateľ Firma Chemiczna Dwory je v pozícii odberateľa.

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.

Preto úrad v ďalšom skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie účastníkov koncentrácie, ktorého dôsledkom môžu byť významné prekážky efektívnej súťaže na relevantných trhoch.

	Analýzou predložených podkladov a informácií úrad zistil nasledovné skutočnosti:

Celková veľkosť trhu v objemovom vyjadrení (t) (Európa vrátane Ruska)
Výrobok	2003	2004	2005	
E-SBR	712 000	718 000	718 000	
HSR	18 000	18 300	17 300	
Etylbenzén	6 000 000	6 420 000	6 420 000	
Styrén	5 608 000	6 000 000	6 000 000	
Zdroj: Správa AMI o európskom priemysle plastických hmôt za rok 2005

Celková veľkosť trhu v objemovom vyjadrení (t) (EHP vrátane Švajčiarska)
Výrobok	2003	2004	2005	
EPS	1 037 000	1 063 000	1 068 000	
PS	2 409 000 	2 343 000	2 323 000	
Zdroj: Správa AMI o európskom priemysle plastických hmôt za rok 2005

	Úrad v rozhodnutí neuvádza presné údaje o predaji a podiele účastníkov koncentrácie na vyššie uvedených relevantných trhoch, nakoľko boli označené za predmet obchodného tajomstva. Predmetné údaje sú súčasťou spisového materiálu.

Predaj a podiel na trhu podnikateľa Firma Chemiczna Dwory

Európa vrátane Ruska
	2003		2004		2005		
Výrobok 	Objemové vyjadrenie (t)	Podiel v %	Objemové vyjadrenie (t)	Podiel v %	Objemové vyjadrenie (t)	Podiel v %	
E-SBR	[...]	[5-10]	[...]	[10-15]	[...]	[10-15]	
HSR	[...]	[30-50]	[...]	[30-50]	[...]	[30-50]	

EHP vrátane Švajčiarska
	2003		2004		2005		
Výrobok 	Objemové vyjadrenie (t)	Podiel v %	Objemové vyjadrenie (t)	Podiel v %	Objemové vyjadrenie (t)	Podiel v %	
EPS	[...]	[5-10]	[...]	[5-10]	[...]	[5-10]	
PS	[...]	[<5]	[...]	[<5]	[...]	[<5]	

Predaj a podiel na trhu podnikateľa Kaučuk

Európa vrátane Ruska
	2003		2004		2005		
Výrobok 	Objemové vyjadrenie (t)	Podiel v %	Objemové vyjadrenie (t)	Podiel v %	Objemové vyjadrenie (t)	Podiel v %	
E-SBR	[...]	[10-15]	[...]	[10-15]	[...]	[10-15]	
Etylbenzén	[...]	[<5]	[...]	[<5]	[...]	[<5]	
Styrén	[...]	[<5]	[...]	[<5]	[...]	[<5]	
EHP vrátane Švajčiarska
	2003		2004		2005		
Výrobok 	Objemové vyjadrenie (t)	Podiel v %	Objemové vyjadrenie (t)	Podiel v %	Objemové vyjadrenie (t)	Podiel v %	
EPS	[...]	[<5]	[...]	[5-10]	[...]	[5-10]	
PS	[...]	[<5]	[...]	[<5]	[...]	[<5]	

	Všetky vyššie uvedené údaje vychádzajú zo správy AMI o európskom priemysle plastických hmôt za rok 2005 alebo zo zdrojov EUROSTAT.

Konkurenti na trhu výroby E-SBR a ich podiel v % (Európa vrátane Ruska)
Konkurent	2003	2004	2005	
Dow	14	11	11	
Polimeri Europa	19	19	21	
Lanxess	8	8	8	
Sibur	16	17	17	
Nieftochim	7	8	8	
Zdroj: Odhad vychádzajúci zo štatistík Eurostatu a celosvetových štatistických
údajov za roky 2003-2005
	
Konkurenti na trhu výroby EPS a ich podiel v % (EHP vrátane Švajčiarska)
Konkurent	2003	2004	2005	
Nova Innovene	30,8	29,3	29,5	
BASF	19,1	18,2	18,3	
Polimeri Europa	8,4	8	8,1	
Styrochem	7,7	7,3	7,4	
Sunpor Rakúsko	3	4	4	
Zdroj: Odhad podľa správy AMI o európskom priemysle plastických hmôt za rok 2005
	
Konkurenti na trhu výroby PS a ich podiel v % (EHP vrátane Švajčiarska)
Konkurent	2003	2004	2005	
BASF	22	22	22	
Nova Innovene	20	20	20	
Dow	20	20	20	
Total Petrochemicals	13	13	13	
Polimeri Europa	13	13	13	
Zdroj: Odhad podľa správy AMI o európskom priemysle plastických hmôt za rok 2005

Konkurenti na trhu výroby HSR a ich podiel v % (Európa vrátane Ruska)
Konkurent	2003	2004	2005	
Polimeri Europa	25	25	27	
Lanxess	24	24	23	
TogliattiSynthezKauchuk	3	3	5	
Nitriflex	1	1	2	
Zdroj: Odhad spoločnosti Chemiczna Dwory podľa Celosvetovej štatistiky výroby kaučuku

Konkurenti na trhu výroby etylbenzénu a ich podiel v % (Európa vrátane Ruska)
Konkurent	2003	2004	2005	
Dow Chemicals	20	20	20	
BASF	17	17	17	
Total	10	10	10	
Lyondell	10	10	10	
JV Elba Shell a BASF 	10	10	10	
Zdroj: Chemiczna Dwory
	V Európe etylbenzén vyrábajú alebo používajú výrobcovia pre vlastnú potrebu alebo na výrobu styrénu. 

Konkurenti na trhu výroby styrénu a ich podiel v % (Európa vrátane Ruska)
Konkurent	2003	2004	2005	
Dow Chemicals	20	20	20	
BASF	17	17	17	
Lyondell	10	10	10	
JV Elba Shell a BASF	10	10	10	
Zdroj: Odhad podľa údajov ICIS, CMAI

	Čo sa týka dovozov, tak v súčasnosti nie sú vyššie uvedené relevantné trhy ovplyvňované žiadnymi kvótami, clami alebo inými prekážkami obchodu. Ako už bolo uvedené vyššie najviac sa dováža z USA a Ázie. Na územie Slovenskej republiky sa uskutočňujú dovozy vyššie uvedených výrobkov z celej Európy, ako aj Ázie.

	Podnikateľ Firma Chemiczna Dwory vyrába celý svoj sortiment na jednom mieste, t.j. v Osvienčime v Poľsku. Svoje produkty predáva priamo a taktiež prostredníctvom miestnych distribútorov.
	Podnikateľ Kaučuk celý svoj sortiment výrobkov vyrába v Kralupoch nad Vltavou v Českej republike. Svoje produkty predáva väčšinou priamo a len sporadicky využíva distribučné kanály.

	Informácie o dodávateľoch a odberateľoch účastníkov koncentrácie, t.j. obchodné meno a podiel na nákupoch/predaji úrad v rozhodnutí neuvádza, nakoľko boli označené za predmet obchodného tajomstva. Predmetné  informácie sú súčasťou spisového materiálu.

	Distribúciu produktu E-SBR vo všeobecnosti podnikateľ Firma Chemiczna Dwory uskutočňuje dvoma spôsobmi: na základe priamej spolupráce s konečnými spotrebiteľmi alebo prostredníctvom nezávislých distribútorov. Podnikateľ Kaučuk vybavuje objednávky priamo, až na jedného odberateľa, kde používa distribučný kanál.
	V prípade produktu EPS sa účastníci koncentrácie zameriavajú na priamy predaj.
	Predaj PS sa vo všeobecnosti realizuje buď priamo alebo prostredníctvom distribútorov pri dodávkach malým alebo stredne veľkým zákazníkom.
	V dôsledku veľkej rozptýlenosti odberateľov na trhu realizujú hlavnú časť predaja distributéri. Z tohto dôvodu predal podnikateľ Firma Chemiczna Dwory len 1/3 svojej produkcie priamo.
	V prípade etylbenzénu a styrénu sa podnikateľ Kaučuk zameriava na priamy predaj a nevyužíva distribučnú sieť.

	Trh s E-SBR je vyspelým trhom. Výroba pneumatík a iného kaučukového tovaru mala a má tendenciu sa presúvať do oblasti s nízkymi mzdovými nákladmi napr. so strednej a východnej Európy, pričom sa znižuje dopyt v rozvinutých regiónoch. Trh výroby PS rastie a očakáva sa jeho ďalšia expanzia. Odhadovaný rast v blízkej budúcnosti bude vo výške cca 5% ročne. Taktiež sa očakáva rast na trhu výroby EPS. Na trhu výroby HSR, etylbenzénu a styrénu sa neočakáva ďalší podstatný rast, nakoľko ide o zrelé trhy so stabilným dopytom. 

	Čo sa týka významu zákazníckych preferencií na vyššie uvedených trhoch z hľadiska vernosti k značke, tak tá nehrá významnú úlohu. Zákazníci vo všeobecnosti upriamujú svoju pozornosť na cenu a kvalitu. Túto skutočnosť potvrdzujú aj odpovede podnikateľov, ktorých úrad oslovil v rámci prieskumu na vyššie uvedených trhoch. Zmena dodávateľa nevyvoláva žiadne dodatočné náklady alebo časové straty. 

	Zákazníci v prípade produktu E-SBR sa rozdeľujú do dvoch kategórií:
-	výrobcovia pneumatík,
-	iní výrobcovia (hadice, podrážky, výrobky z technického kaučuku pre strojové súčasti a iné)

	Hlavné trhy odbytu PS predstavujú výrobcovia obalových fólií; výrobcovia extrudovaného polystyrénu a drobných komponentov, ktoré sa vyrábajú najmä tvarovaním pomocou vstrekovania.
	EPS nakupujú predovšetkým výrobcovia tepelnoizolačných materiálov pre stavebný priemysel (najmä panely z penového polystyrénu). Druhú časť trhu s EPS tvorí predovšetkým baliarensky priemysel.
	V prípade HSR pre rôznorodosť zákazníkov nie je možné ich presné rozdelenie, ale väčšina veľkých zákazníkov pôsobí v sektore technických výrobkov a v sektore podlahových krytín. 
	Etylbenzén, ako už bolo uvedené vyššie sa používa najmä na výrobu styrénu. Okrajovo sa môže využívať v sektore náterových plôch.  Styrén sa využíva najmä na výrobu polystyrénu, SBR a rozpustných disperzií. Môže sa využívať v sektore náterových hmôt.

	Ako vyplýva z vyjadrenia účastníkov koncentrácie, za posledných päť rokov nedošlo k žiadnemu významnému vstupu na vyššie uvedené trhy a podľa názoru podnikateľa Firma Chemiczna Dwory sa ani neplánujú žiadne nové vstupy.  

	Náklady na vstup novej spoločnosti na európsky trh výroby E-SBR sú vysoké a tvoria ich náklady na výskum a vývoj, na výstavbu závodu, na získanie súhlasu odberateľov a na testy, na vytvorenie distribučných kanálov a náklady na reklamu a podporu predaja a marketing. Vyššie uvedené platí aj pre trh výroby HSR.  Náklady na vstup na trh výroby PS a EPS sú vysoké, ale neexistujú žiadne významné bariéry pre tvorbu distribučných systémov. Náklady na vstup na trh výroby etylbenzénu a styrénu sú vysoké v dôsledku úspor z rozsahu, ktoré dosahujú výrobné jednotky. 
	Okrem povolení, ktoré sa týkajú ochrany životného prostredia neexistujú žiadne iné právne bariéry vstupu. Podnikateľ Firma Chemiczna Dwory si taktiež nie je vedomý žiadnych obmedzení tvorených existenciou patentov, know-how a iných práv duševného a priemyselného vlastníctva.
	Podnikateľ Firma Chemiczna Dwory je vlastníkom ochranných známok svojich výrobkov na báze PS, EPS a E-SBR. Podnikateľ Kaučuk je vlastníkom licencie na styrénovú jednotku, licencie na jednotku výroby etylbenzénu II a licencie na technologické procesy na výrobu GPPS. Podnikateľ Kaučuk je vlastníkom ochrannej známky „Kaučuk“ a ochranných známok svojich výrobkov na báze PS, EPS a E-SBR.

Záver

	Dôvodom predmetnej koncentrácie podľa vyjadrenia účastníka správneho konania, t.j. podnikateľa Firma Chemiczna Dwory je integrácia dodávok vstupných materiálov; využitie celej kapacity závodov podnikateľa Kaučuk na výrobu etylbenzénu, styrénu a butadiénu; optimalizácia prepravy a logistiky; úspory z rozsahu pri investíciách a maximalizácia výhod vyplývajúcich z koncentrácie a špecializácie oddelení/divízií výskumu a vývoja.  Podnikateľ Firma Chemiczna Dwory v sebe neintegruje celý výrobný reťazec od základných materiálov po finálne výrobky, preto jednou z najväčších výhod koncentrácie je možnosť čiastočne využívať tú časť surovín z produkcie podnikateľa Kaučuk, ktorá sa v súčasnosti nespracúva na polyméry a na kaučuk.
	Vzhľadom na to, že predmetná koncentrácia nezmení vo výraznej miere konkurenčné prostredie na vymedzených relevantných trhoch a naďalej bude existovať vysoký počet hráčov na týchto trhoch a žiadny z účastníkov koncentrácie nemá na území Slovenskej republiky výrobné kapacity a ich prítomnosť je na území Slovenskej republiky realizovaná len prostredníctvom priamych alebo nepriamych predajov obidvoch účastníkov koncentrácie, ktoré predstavujú z hľadiska objemov predajov v EHP (vrátane Švajčiarska), prípadne Európy (vrátane Ruska) zanedbateľné hodnoty a vzhľadom na skutočnosť, že neexistujú žiadne významné právne bariéry vstupu na vyššie uvedené trhy úrad zistil, že koncentrácia podnikateľov Firma Chemiczna Dwory a Kaučuk nevytvára alebo neposilňuje dominantné postavenie podnikateľa Firma Chemiczna Dwory, ktorého dôsledkom sú významné prekážky efektívnej hospodárskej súťaže na relevantných trhoch výroby       E-SBR, EPS, PS, HSR, etylbenzénu a styrénu.

	Podľa § 33 zákona úrad listom č. 1919/PMÚ SR/2007 zo dňa 21.05.2007 vyzval účastníka správneho konania prostredníctvom právnej zástupkyne pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.

	Účastník predmetného správneho konania sa prostredníctvom svojej právnej zástupkyne v liste zaevidovanom úradom pod č. 1951/2007 zo dňa 22.05.2007 vyjadril, že nemá žiadne pripomienky k podkladom rozhodnutia v predmetnej veci a ani k spôsobu ich zistenia a nenavrhuje doplnenie týchto podkladov.
	 
	Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
	Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Zuzana Turayová
advokátka
Hviezdoslavovo námestie 13
811 02 Bratislava